《感怀》
宋代·魏瓘

羸羸霜发一衰翁。踪迹年来类断蓬。
万里远归双阙下，一身闲在众人中。
螭头赐对恩虽厚，雉堞论功事已空。
淮上有山归未得，独挥清涕洒春风。

作者简介：宋歙州婺源人，字用之。魏羽子。以荫补校书郎。真宗时，为开封府仓曹参军，持法精审，明于吏事。历知广州，筑城环五里，疏东江门，凿东西澳为水闸，以时启闭。累迁龙图阁直学士、知荆南，徙澶、滑州。以吏部侍郎致仕。卒年七十一。